Σημαντικός προφήτης της Παλαιάς Διαθήκης. Κλήθηκε από ενωρίς στο προφητικό αξίωμα από τον ίδιο το Θεό και έδρασε στα πιο δραματικά χρόνια της ιστορίας του ιουδαϊκού βασιλείου (625-586 π.Χ.). Την περίοδο αυτή οι Ιουδαίοι αντιμετώπιζαν ισχυρούς εξωτερικούς εχθρούς, τους Αιγυπτίους και τους Βαβυλώνιους και προσπαθούσαν με συμμαχίες να αντιμετωπίσουν τον κίνδυνο. Ο Ιερεμίας κάλεσε το λαό σε μετάνοια και απομάκρυνση από την ειδωλολατρία και προέβλεψε ότι η καταστροφή ήταν πολύ κοντά. Ως αιτία της θεωρούσε την απομάκρυνση των Εβραίων από τη Διαθήκη με το Θεό. Ο προφήτης επιβεβαιώθηκε και το 587 η Ιερουσαλήμ καταστράφηκε από τους Βαβυλώνιους. Η παράδοση διδάσκει ότι ο Ιερεμίας θανατώθηκε από τους ίδιους τους συμπατριώτες του.