Ο άγιος Νικόλαος ήταν επίσκοπος στα Μύρα της Λυκίας (στη Μ.Ασία).
Γεννήθηκε στα Πάταρα της Λυκίας μεταξύ του 250 και του 300 μ.Χ. Καταγόταν από επιφανή και πλούσια οικογένεια και έλαβε μεγάλη μόρφωση.
Υπήρξε από μικρός πολύ ευσεβής γι’ αυτό, όταν ήταν ακόμα νεαρός, πήγε στα Ιεροσόλυμα για να προσκυνήσει τον Τίμιο Σταυρό και τον Πανάγιο Τάφο του Κυρίου.
Όταν επέστρεψε στην πατρίδα του, χειροτονήθηκε ιερέας και, μετά το θάνατο του επισκόπου των Μύρων, χειροτονήθηκε επίσκοπος.
Ως επίσκοπος, ο άγιος Νικόλαος ανέπτυξε εξαιρετική κοινωνική δράση: ίδρυσε νοσοκομεία και άλλα φιλανθρωπικά ιδρύματα και εμψύχωνε τους Χριστιανούς που διώκονταν από τους Ρωμαίους.
Έλαβε μέρος στην Α΄Οικουμενική Σύνοδο και έδωσε τρανό παράδειγμα της φλογερής πίστης του.
Επιτέλεσε πολλά θαύματα, κυρίως όμως θεωρείται προστάτης των ναυτικών.
Πέθανε το 330μ.Χ. και η μνήμη του εορτάζεται στις 6 Δεκεμβρίου.