Ένας από τους σημαντικότερους προφήτες, χωρίς να αφήσει γραπτό έργο. Έδρασε στους χρόνους μετά τη διάσπαση του Ισραηλιτικού βασιλείου (870-840 π.Χ.) στο Βόρειο βασίλειο. Ο Ηλίας αντέδρασε στην είσοδο της ειδωλολατρίας στο παλάτι, μέσω του γάμου του βασιλιά Αχαάβ με την Ιεζάβελ, πριγκήπισσα από την Τύρο. Από το παλάτι η ειδωλολατρία περνούσε στο λαό δια μέσου των ιερέων των ειδώλων που ήλθαν μαζί με τη βασίλισσα στην Παλαιστίνη. Ο Ηλίας προκάλεσε θαύμα όπου αποκαλύφθηκε η δύναμη του ενός Θεού και η ανυπαρξία των ειδώλων. Δεν πέθανε αλλά αναλήφθηκε στους ουρανούς μ' ένα πύρινο άρμα, γι’ αυτό και οι χριστιανοί χτίζουν εκκλησίες αφιερωμένες σ’ αυτόν στα ψηλότερα σημεία βουνών ή λόφων.