Αδέλφια από τη Θεσσαλονίκη, ιεραπόστολοι των Σλάβων. Γεννήθηκαν το 827 και το 813 αντίστοιχα. Ο Μεθόδιος ακολούθησε αρχικά την πολιτική σταδιοδρομία ενώ ο αδελφός του (που είχε το όνομα Κωνσταντίνος πριν γίνει μοναχός) μαθήτευσε κοντά στον Φώτιο και έλαβε θεολογική μόρφωση και πιθανόν διαδέχθηκε τον Φώτιο στο Πανεπιστήμιο της Κωνσταντινούπολης.
Ο Φώτιος μόλις έγινε Πατριάρχης απέστειλε τους δύο αδελφούς για ιεραποστολή στους Χαζάρους. Αργότερα τους έστειλε στη Μοραβία όπου βάπτισαν το βασιλιά Ραστισλάβο και το λαό. Ο Κύριλλος μάλιστα δημιούργησε το σλαβικό αλφάβητο και μετέφρασε την Αγία Γραφή, τη Λειτουργία και άλλα θεολογικά έργα στα σλαβονικά.
Το έργο των δύο ιεραποστόλων κίνησε την έχθρα των Φράγκων επισκόπων του Ρέγκεσμπουργκ και του Πασσάου, που υπέβλεπαν την προσέγγιση των Μοραβών με το Βυζάντιο. Οι δύο ιεραπόστολοι κατέφυγαν στη Ρώμη όπου το 869 πέθανε ο Κύριλλος.
Ο Πάπας αναγνώρισε το έργο τους και προστάτευσε το Μεθόδιο από τις ενέργειες των Φράγκων. Ο Μεθόδιος συνέχισε την οργάνωση της εκκλησίας στις σλαβικές περιοχές ως το θάνατό του που ακολούθησε η τελική επικράτηση των Φράγκων, οι οποίοι έδιωξαν τους μαθητές του από τη χώρα. Αυτοί κατέφυγαν στη Βουλγαρία μεταφέροντας την ιεραποστολική δράση στα εδάφη της Βαλκανικής. Το γεγονός αυτό ήταν η αιτία της πλήρους στροφής των Σλάβων προς την Ορθοδοξία.
Από την Βαλκανική ως την Πολωνία και τη μακρινή Ρωσία, οι Σλάβοι τιμούν τους δύο αδελφούς ως φωτιστές τους και τους σέβονται με ιδιαίτερο τρόπο.