Ρωμαίος αυτοκράτορας (54-68 μ.Χ.). Ήταν θετός γιος του αυτοκράτορα Κλαυδίου. Στα πρώτα χρόνια της βασιλείας του έδειξε σύνεση και πραότητα. Με τον καιρό, όμως, άρχισε να γίνεται βίαιος και εκδικητικός, στρεφόμενος κατά πάντων. Θανάτωσε τη μητέρα του, τις δύο συζύγους του, τους παιδαγωγούς του και πολλούς από τους φίλους του. Τελικά οι λεγεώνες στασίασαν εναντίον του και ο Νέρωνας κυνηγημένος απ' όλους αυτοκτόνησε. Το 64 μ.Χ. μια πυρκαγιά κατέστρεψε σημαντικό τμήμα της πρωτεύουσας και όλοι υποπτεύθηκαν ότι αυτός ήταν ο υπαίτιος. Τότε ο Νέρωνας για να καθησυχάσει τα πλήθη κατηγόρησε τους χριστιανούς και κήρυξε διωγμό εναντίον τους, οδηγώντας στο θάνατο αρκετούς με σκληρά μέσα. Τους μισούς τους έστειλε στην αρένα να σκοτωθούν από τους μονομάχους ή να φαγωθούν από τα θηρία και τους άλλους τους σταύρωσε καίγοντας τους για να φωτίζουν τα θεάματα του ιπποδρόμου. Ήταν ο πρώτος επίσημος διωγμός.