Υπήρξε Αρχιεπίσκοπος Αλεξανδρείας και ονομάστηκε «Μέγας» διότι υπερασπίστηκε με πολλούς αγώνες την Ορθοδοξία απέναντι στην αίρεση του Αρείου.
Για τους αγώνες του αυτούς, μάλιστα, υπέστη πολλές διώξεις και εξορίες.
Γεννήθηκε το 295 μ.Χ. στην Αλεξάνδρεια και έλαβε σημαντική μόρφωση, αλλά και πνευματικές ρίζες κοντά στον Μέγα Αντώνιο.
Στην Αλεξάνδρεια ανακηρύχθηκε Πατριάρχης το 328 μ.Χ. (διαδεχόμενος τον αγωνιστή Αρχιεπίσκοπο Αλέξανδρο), αφού πρώτα είχε συμμετάσχει ως διάκονος στην Α' Οικουμενική Σύνοδο και είχε κατατροπώσει με τη θεολογική του σκέψη την αίρεση του Αρείου.
Στα έργα του δεν υπερασπίζεται απλά την Ορθοδοξία απέναντι στην αίρεση, αλλά κατοχυρώνει την ορθόδοξη διδασκαλία και πίστη.
Σ’ αυτόν οφείλουμε τη διδασκαλία της Εκκλησίας περί της Θεότητας του Υιού και του Αγίου Πνεύματος.
Υπήρξε ασυμβίβαστος σε θέματα αλήθειας, αν και καταδιώχθηκε από εκκλησιαστικούς και κρατικούς άρχοντες.
Απέθανε στις 2 Μαίου του 373 μ.Χ. και η μνήμη του εορτάζεται (εκτός από την ημερομηνία του θανάτου του) και στις 18 Ιανουαρίου.