Αδελφός του Μωυσή και πρώτος αρχιερέας του Ισραήλ μετά την έξοδο. Συνόδευσε τον αδελφό του όταν στάλθηκε από το Θεό να πάει στο Φαραώ και μίλησε για λογαριασμό του, μια και ήταν πιο εύγλωττος. Μετά την έξοδο ανέλαβε το έργο του αρχιερέα και οι γιοι του έγιναν ιερείς στη Σκηνή του Μαρτυρίου. Για το λόγο αυτό ολόκληρη η φυλή του Λευΐ, στην οποία ανήκε ο ίδιος, αφιερώθηκε στο Θεό και οι Λευΐτες είχαν ως αποστολή τους να βοηθούν στη λατρεία.Ο Ααρών πέθανε πριν την εγκατάσταση των Εβραίων στην Παλαιστίνη, επειδή είχε συμμετάσχει στην απομάκρυνση από το Θεό στην έρημο, όταν ο λαός είχε λατρεύσει ένα χρυσό μοσχάρι.