Ο άγιος Σπυρίδωνας υπήρξε επίσκοπος Τριμυθούντος στην Κύπρο.
Έζησε τον 4ο μ.Χ. αιώνα, καταγόταν δε από πτωχή οικογένεια γι’ αυτό στα νεανικά του χρόνια εργαζόταν ως βοσκός.
Η αρετή του, όμως, και η σωστή χριστιανική ζωή του οδήγησαν στο να χειροτονηθεί πρεσβύτερος και, ακολούθως, επίσκοπος Τριμυθούντος.
Η αγιότητά του ήταν φανερή και όταν ζούσε ακόμα, τότε που επιτέλεσε πολλά θαύματα.
Υπήρξε από τους υπερασπιστές της ορθόδοξης πίστης και έλαβε μέρος στην Α' Οικουμενική Σύνοδο, όπου με τη σοφία του απέδειξε την αιρετική πλάνη του Αρείου.
Τα θαύματά του υπήρξαν πολλά και μετά το θάνατό του.
Το λείψανό του μεταφέρθηκε από σεβασμό στην Κωνσταντινούπολη, μετά δε από την Άλωση της Κωνσταντινούπολης μεταφέρθηκε στην Κέρκυρα, της οποίας είναι προστάτης και πολιούχος.
Η μνήμη του τελείται στις 12 Δεκεμβρίου.