Υπήρξε ο δεύτερος κατά σειρά επίσκοπος στην Αντιόχεια της Συρίας.
Σύμφωνα με κάποιες πηγές διετέλεσε μαθητής του Ευαγγελιστή Ιωάννη, ενώ φέρει την προσωνυμία του «Θεοφόρου», διότι σύμφωνα με μία παράδοση υπήρξε ένα από τα παιδιά που κράτησε στην αγκαλιά του ο Χριστός, επιδεικνύοντάς τα στους Μαθητές του.
Στις αρχές του 2ου μ.Χ. αιώνα, κατά το διωγμό του Τραϊανού, μεταφέρθηκε με στρατιωτική συνοδεία από την Αντιόχεια στη Ρώμη, όπου υπέστη μαρτυρικό θάνατο από τα θηρία, πιθανότατα στις 20 Δεκεμβρίου του 107 μ.Χ.
Κατά τη διάρκεια της μεταφοράς του στη Ρώμη, ο άγιος Ιγνάτιος είχε την ευκαιρία να περάσει από διάφορες Εκκλησίες της Μ.Ασίας και να στηρίξει τους εκεί Χριστιανούς, απευθύνοντας κάποιες σημαντικές επιστολές σε Εκκλησίες όπου δεν μπορούσε να πάει.
Η σημασία των επιστολών αυτών έγκειται στη μαρτυρία περί των τριών ιερατικών βαθμών (είναι η αρχαιότερη μαρτυρία) καθώς και περί του επισκόπου ως του κέντρου του πολιτεύματος της Εκκλησίας.